上鍾太守生辰詩
作者：韓駒
朝代：宋

paragraphs: 道在軻雄出，時平稷契生。
荆山方秀整，金氣與高明。
磊落難藏器，崢嶸易得名。
宏才須視草，大手本調羹。
欲賦龍驤遠，方看鳳翥橫。
海門迎五馬，桂嶺換雙旌。
漸許含香侍，寧爲剖竹行。
悠悠真任物，擾擾不關情。
札有十行賜，政應期月成。
風流前輩似，文采後來傾。
日月開黄道，雲煙煥赤城。
還朝充柱石，與世作權衡。
仙果千年實，洪濤幾度清。
於公一俯仰，几杖表餘榮。